BH บวกแรง 4% หลังโชว์กำไร Q3 โตทะลัก 4 เท่าตัว โบรกเชียร์ซื้ออัพเป้าใหม่ 240 บ.
BH บวกแรง 4% หลังโชว์กำไร Q3/65 โตทะลัก 4 เท่าตัว แตะ 1.5 พันล้าน รับรายได้ผู้ป่วยไทย-ต่างชาติพุ่งโบรกเชียร์ซื้อเคาะเป้าสูง 245 บาท
 
BH บวกแรง 4% หลังโชว์กำไร Q3/65 โตทะลัก 4 เท่าตัว แตะ 1.5 พันล้าน รับรายได้ผู้ป่วยไทย-ต่างชาติพุ่งโบรกเชียร์ซื้อเคาะเป้าสูง 245 บาท  
10 พ.ย. 2565

ผู้สื่อข่าวรายงานว่า วันนี้(10พ.ย.) ราคาหุ้นบริษัท โรงพยาบาลบำรุงราษฎร์ จำกัด (มหาชน) หรือ BH ณ เวลา 15.43 น. อยู่ที่ระดับ 234.00 บาท ลบ 10.00 บาท หรือ 4.46% สูงสุดที่ระดับ 238.00 บาท ต่ำสุดที่ระดับ 224.00 บาท ด้วยมูลค่าการซื้อขาย 1.81 พันล้านบาท

โดย BH รายงานผลการดำเนินไตรมาส 3/65 มีกำไร 1.5 พันล้านบาท โต 407.24% จากช่วงเดียวกันของปีก่อนอยู่ที่ 295 ล้านบาท  เป็นผลมาจากรายได้กิจการโรงพยาบาล 5,673 ล้านบาท เพิ่มขึ้น 95.6% จากงวดเดียวกันของปีก่อน 2,900 ล้านบาท โดยหลักเป็นผลจากการเพิ่มขึ้นของรายได้จากกลุ่มผู้ป่วยต่างชาติและผู้ป่วยชาวไทย อีกทั้งรายได้รวม 5,740 ล้านบาท เพิ่มขึ้น 92.1% จากงวดเดียวกันของปีก่อน 2,989 ล้านบาท
รวมถึงผลการเพิ่มขึ้นของรายได้และการควบคุมต้นทุนได้อย่างต่อเนื่อง ส่งผลให้กำไรก่อนหักดอกเบี้ย ภาษีค่าเสื่อม ราคาและค่าตัดจำหน่าย (EBITDA) อยู่ที่ 2,090 ล้านบาท เพิ่มขึ้น 219.8% จากงวดเดียวกันของปีก่อน 654 ล้านบาท
ด้านบริษัทหลักทรัพย์ เคจีไอ (ประเทศไทย) แนะนำ “ถือ” หุ้น BH พร้อมปรับราคาเป้าหมายใหม่ เป็น 240 บาท จากเดิม 225 บาท โดยปรับประมาณการกำไรสุทธิปี 65 ขึ้นอีก 36.2% เป็น 4,210 ล้านบาท เทียบช่วงปีก่อนที่มีกำไรสุทธิ 1,216 ล้านบาท พร้อมมองว่า กำไรสุทธิจะยังเติบโตได้อีกในระยะ 2-3 ปีข้างหน้า เนื่องจากคนไข้ชาวต่างชาติมีสัดส่วนกว่า 66% ของรายได้รวม และมองว่ากำไรจะถูกขับเคลื่อนด้วยปริมาณผู้ป่วยที่หนาแน่นขึ้น จากการรักษาพยาบาลโรคทั่วไป ทั้งผู้ป่วยชาวไทยและชาวต่างชาติ
ส่วนบล.ดาโอ ระบุในบทวิเคราะห์วันนี้(10 พ.ย.65) ว่า คงแนะนำ “ซื้อ” และคงราคาเป้าหมายที่ 245.00 บาท บริษัทรายงานกำไรสุทธิไตรมาส 3/65 ที่ 1,501 ล้านบาท โต 407% เทียบช่วงเดียวกันของปีก่อน และโต 29% เทียบไตรมาสก่อนหน้า ดีกว่าที่ตลาดคาดโต 23% จากการเพิ่มขึ้นของผู้ป่วยชาวต่างชาติ โต 214% เทียบช่วงเดียวกันของปีก่อน และโต 26% เทียบไตรมาสก่อนหน้า และชาวไทย โต10% เทียบช่วงเดียวกันของปีก่อน และลดลง 1 เทียบไตรมาสก่อนหน้า
โดยคงประมาณการกำไรปี 65 ที่ 3,970 ล้านบาท โต 226% เทียบช่วงเดียวกันของปีก่อน และปี 66 อยู่ที่ 4,192 ล้านบาท ทั้งนี้มีแนวโน้มปรับประมาณการกำไรสุทธิปี 65-66 ขึ้นหลัง Analyst meeting ในวันที่ 17 พ.ย. 65